b'\n_START_ARTICLE_\nJukka Mallinen\n_START_SECTION_\nMallinen Ven\xc3\xa4j\xc3\xa4st\xc3\xa4\n_START_PARAGRAPH_\nMallinen sanoo, ett\xc3\xa4 opiskeluaikana Moskovassa h\xc3\xa4nen silm\xc3\xa4ns\xc3\xa4 avautuivat, kun h\xc3\xa4n tutustui kirjalliseen alamaailmaan, jonne h\xc3\xa4n l\xc3\xa4hti kommunistina mutta josta h\xc3\xa4n palasi antikommunistina. Nyky-Ven\xc3\xa4j\xc3\xa4st\xc3\xa4 h\xc3\xa4nell\xc3\xa4 on kuva, ett\xc3\xa4 siell\xc3\xa4 on vallalla henkinen neuvostovallan ennallistaminen._NEWLINE_Mallinen on kirjoittanut n\xc3\xa4kemyksist\xc3\xa4\xc3\xa4n Ven\xc3\xa4j\xc3\xa4st\xc3\xa4 esikoisteoksessaan Varastettua ilmaa (2008). H\xc3\xa4nen mielest\xc3\xa4\xc3\xa4n Ven\xc3\xa4j\xc3\xa4n nykytila on huolestuttava. H\xc3\xa4n rinnastaa Putinin Iivana Julmaan ja n\xc3\xa4kee nyky-Ven\xc3\xa4j\xc3\xa4ss\xc3\xa4 yht\xc3\xa4l\xc3\xa4isyyksi\xc3\xa4 natsi-Saksaan. Ven\xc3\xa4j\xc3\xa4n hallintotapa on kansalaisvapaudet tukahduttava. Ven\xc3\xa4j\xc3\xa4n valtiojohto edustaa \xe2\x80\x9duusbarbarismia\xe2\x80\x9d, jota luonnehtii voiman kultti, hierarkkisuus ja oikeudenmukaisuuden puuttuminen. Valtion edist\xc3\xa4m\xc3\xa4 kansallismielinen yhten\xc3\xa4isyyskulttuuri tukahduttaa monikulttuurisuuden ja johtaa pys\xc3\xa4htyneisyyteen ja kulttuurin kivettymiseen. Ortodoksinen kirkko on liittoutunut militarismin ja valtiojohdon kanssa, ja is\xc3\xa4nmaallisuuteen kutoutuu rasismi ja muukalaisviha._NEWLINE_Mallisen mukaan Ven\xc3\xa4j\xc3\xa4ll\xc3\xa4 rasistiset mielipiteet ovat valtavirtaa. H\xc3\xa4nen mukaansa ven\xc3\xa4l\xc3\xa4inen valtavirta edustaa Samuel Huntingtonin tyylisist\xc3\xa4 kulttuurista rasismia, joka ei luokittele ihonv\xc3\xa4ri\xc3\xa4, vaan arvomaailmaa. Mallisen mukaan my\xc3\xb6s suomalainen islam-kritiikki, kuten Timo Vihavaisen ja Jussi Halla-ahon edustama, on kotoisin Ven\xc3\xa4j\xc3\xa4lt\xc3\xa4._NEWLINE_Mallisen mukaan Ven\xc3\xa4j\xc3\xa4n historiassa erityisesti suomensukuiset v\xc3\xa4hemmist\xc3\xb6kansat ovat vaiennettuja v\xc3\xa4hemmist\xc3\xb6j\xc3\xa4._NEWLINE_Suomi\xe2\x80\x93Ven\xc3\xa4j\xc3\xa4-Seuraa Mallinen pit\xc3\xa4\xc3\xa4 "Kremlin k\xc3\xa4sikassarana", joksi sen ovat muuttaneet Heikki Talvitie ja Paula Lehtom\xc3\xa4ki. Ven\xc3\xa4j\xc3\xa4n Aika -lehdess\xc3\xa4 Mallinen on h\xc3\xa4nen mukaansa rinnastettu dosentti Johan B\xc3\xa4ckmaniin ja n\xc3\xa4iden k\xc3\xa4ym\xc3\xa4 keskustelu "kinasteleviin kyl\xc3\xa4hulluhin".\n_START_SECTION_\nMallinen Suomen Penin johdossa\n_START_PARAGRAPH_\nMallinen oli vuosina 2006\xe2\x80\x932009 Suomen Pen-klubin puheenjohtaja. H\xc3\xa4n nosti Penin profiilia aktiivisella osallistumisellaan, muun muassa Ven\xc3\xa4j\xc3\xa4n ja IVY-maiden asioiden kommentoijana. Pen oli muun muassa j\xc3\xa4rjest\xc3\xa4m\xc3\xa4ss\xc3\xa4 kynttil\xc3\xa4mielenosoitusta Ven\xc3\xa4j\xc3\xa4n suurl\xc3\xa4hetyst\xc3\xb6n edess\xc3\xa4 vuonna 2006 toimittaja Anna Politkovskajan murhan j\xc3\xa4lkeen. Peniss\xc3\xa4 syntyi Mallisen johdon aikana ristiriitoja muun muassa suhtautumisesta Ven\xc3\xa4j\xc3\xa4\xc3\xa4n._NEWLINE_Erityisesti Mallisen toimintaa arvosteli varapuheenjohtaja Rita Dahl, ja my\xc3\xb6s johtokunta jakaantui asiassa kahtia. Dahl piti Mallisen toimintaa julkisuushakuisena ja syytti t\xc3\xa4t\xc3\xa4 sananvapauden rajoittamisesta ja \xe2\x80\x9duussuomettumisesta\xe2\x80\x9d._NEWLINE_Mallinen sanoi joutuneensa Tiedonantaja-lehden vainoamaksi ja \xe2\x80\x9dputinistien sylkykupiksi\xe2\x80\x9d ja \xe2\x80\x9dautorit\xc3\xa4\xc3\xa4risten ja diktatoristen tahojen\xe2\x80\x9d yritt\xc3\xa4v\xc3\xa4n soluttaa Pen-j\xc3\xa4rjest\xc3\xb6\xc3\xa4. Mallinen j\xc3\xa4tti PEN-j\xc3\xa4rjest\xc3\xb6n johdon vuonna 2009.'